b'\n_START_ARTICLE_\nFajum\n_START_SECTION_\nStarove\xc5\xa1ka zgodovina\n_START_PARAGRAPH_\nArheolo\xc5\xa1ke najdbe dokazujejo, da je bil Fajum naseljen \xc5\xbee v kameni dobi._NEWLINE_V Starem Egiptu se je imenoval \xc5\xa0edet. V 10. stoletju je razlagalec Biblije Saadia Gaon menil, da je el-Fayyum istoveten s svetopisemskim Pitomom, omenjenim v Drugi Mojzesovi knjigi 1:11. Bil je najpomembnej\xc5\xa1e sredi\xc5\xa1\xc4\x8de kulta krokodiljega boga Sobeka. Grki so ga zato imenovali Krokodilje mesto (\xce\x9a\xcf\x81\xce\xbf\xce\xba\xce\xbf\xce\xb4\xce\xb5\xce\xb9\xce\xbb\xcf\x8c\xcf\x80\xce\xbf\xce\xbb\xce\xb9\xcf\x82, Krokodeil\xc3\xb3polis). Mesto je \xc4\x8dastilo ukro\xc4\x8denega krokodila Petsukosa, sina Sukosa, okra\xc5\xa1enega z zlatim nakitom in dragimi kamni. Petsukos je \xc5\xbeivel v posebnem tempeljskem ribniku. Hranili so ga z \xc5\xbeivili, ki so jih zanj prinesli verniki. Ko je poginil, so za nadomestili z drugim krokodilom._NEWLINE_V Ptolemajskem kraljestvu se je mesto nekaj \xc4\x8dasa imenovalo Ptolemais Euerg\xc3\xa9tis (koinsko gr\xc5\xa1ko \xce\xa0\xcf\x84\xce\xbf\xce\xbb\xce\xb5\xce\xbc\xce\xb1\xe1\xbd\xb6\xcf\x82 \xce\x95\xe1\xbd\x90\xce\xb5\xcf\x81\xce\xb3\xce\xad\xcf\x84\xce\xb9\xcf\x82). Ptolemaj II. Filadelf (309\xe2\x80\x93246 pr. n. \xc5\xa1t.) ga je po svoji sestri Arsinoji II. (316\xe2\x80\x93270 ali 268 pr. n. \xc5\xa1t.) preimenoval v Arsino\xc3\xab. Arsinoja II. je bila po smrti pob\xc3\xb3\xc5\xbeena kot del ptolemajskega kulta Aleksandra Velikega, uradnega kulta Ptolemajskega kraljestva. _NEWLINE_Pod Rimljani je Arsino\xc3\xab postala del province Arcadia Aegypti. Da bi jo razlikovali od drugih mest z enakim imenom, so jo imenovali Arsino\xc3\xab v Arkadiji._NEWLINE_S prihodom kr\xc5\xa1\xc4\x8danstva Je Arsinoja postala sede\xc5\xbe \xc5\xa1kofije, sufragan Oksirinha, glavnega mesta province in sede\xc5\xbea metropolije. Michel Le Quien na\xc5\xa1teva imena ve\xc4\x8d arsinojskih \xc5\xa1kofov, ki so bili skoraj vsi povezani s tak\xc5\xa1no ali druga\xc4\x8dno herezijo._NEWLINE_Katoli\xc5\xa1ka cerkev Arsinoje v Arkadiji ne \xc5\xa1teje ve\xc4\x8d za reziden\xc4\x8dno \xc5\xa1kofijo ampak za naslovni sede\xc5\xbe._NEWLINE_V sasanidskem obdobju je bil Fajum sede\xc5\xbe \xc5\xa1ahralanjozana, guvernerja sasanidskega Egipta (619\xe2\x80\x93629).\n_START_SECTION_\nPortreti fajumskih mumij\n_START_PARAGRAPH_\nFajum je najdi\xc5\xa1\xc4\x8de nekaj slavnih posmrtnih mask ali portretov mumij, naslikanih med rimsko zasedbo Egipta. Egip\xc4\x8dani so svoje pokojne \xc5\xa1e naprej pokopavali po svojih starih obi\xc4\x8dajih in jih niso kremirali kot Rimljani. V tem obdobju so za\xc4\x8deli slikati njihove portrete na les s pigmentiranim voskom (enkavstika). Za potrete so sprva domnevali, da so portreti gr\xc5\xa1kih naseljencev v Egiptu. Sodobne \xc5\xa1tudije so dokazale, da ve\xc4\x8dina portetov predstavlja doma\xc4\x8dine. Portreti ka\xc5\xbeejo na kompleksno sintezo prevladujo\xc4\x8de egip\xc4\x8danske kulture in kulture vladajo\xc4\x8de manj\xc5\xa1inske gr\xc5\xa1ke elite.\n_START_SECTION_\nSodobno mesto\n_START_PARAGRAPH_\nFajum ina nekaj velikih bazarjev, mo\xc5\xa1ej in javnih kopali\xc5\xa1\xc4\x8d in zelo obiskano tedensko tr\xc5\xbenico. Skozi mesto te\xc4\x8de kanal Bahr Yussef. Preko njega vodita dva mostova, eden s tremi loki, na katerem sta glavna ulica in bazaar, in eden z dvema lokoma, \xc4\x8dez katerega je zgrajena mo\xc5\xa1eja Qaitbay. Mo\xc5\xa1eja je darilo \xc5\xbeene mamelu\xc5\xa1kega sultana Fajuma. Sredi\xc5\xa1\xc4\x8de mesta je na kanalu, na katerem so \xc5\xa1tiri simboli\xc4\x8dna vodna kolesa._NEWLINE_Ostanki Arsinoje so na gri\xc4\x8dih severno od Fajuma.'